b'\n_START_ARTICLE_\nObalna stra\xc5\xbea Republike Hrvatske\n_START_SECTION_\nZnakovlje i slu\xc5\xbebena odora\n_START_PARAGRAPH_\nOd 5. travnja 2009. na temelju \xc4\x8dlanka 4. stavka 5. Zakona o Obalnoj stra\xc5\xbei Republike Hrvatske u upotrebu su u\xc5\xa1le nove oznake obalne stra\xc5\xbee RH:_NEWLINE_Zastava je plave boje sa crveno-bijelim kvadratima postavljenim uz lijevi rub zastave. Polje crveno-bijelih kvadrata sadr\xc5\xbei tri kvadrata po \xc5\xa1irini i trinaest po visini zastave. U sredini plavog polja zastave nalazi se znak Obalne stra\xc5\xbee promjera 1/3 du\xc5\xbeine zastave. Omjer \xc5\xa1irine i du\xc5\xbeine zastave je 2:3._NEWLINE_Slu\xc5\xbebeni znak Obalne stra\xc5\xbee sastoji se od dva tamno\xc5\xbeuta sidra ukri\xc5\xbeena pod kutom od 45 stupnjeva na kojima je polo\xc5\xbeen \xc5\xa1tit u bojama zastave Republike Hrvatske s tamno\xc5\xbeutim rubom i grbom Republike Hrvatske u sredini. Pozadina sredi\xc5\xa1njeg dijela slu\xc5\xbebenog znaka je zlatne boje obrubljena s dvije tamno\xc5\xbeute koncentri\xc4\x8dne kru\xc5\xbenice izme\xc4\x91u kojih je na podlozi mornarsko plave boje polukru\xc5\xbeno upisan naziv \xc2\xbbObalna stra\xc5\xbea Republike Hrvatske\xc2\xbb. U donjem dijelu slu\xc5\xbebenog znaka stilizirani je tradicionalni hrvatski pleter._NEWLINE_Brodovi Obalne stra\xc5\xbee obilje\xc5\xbeavaju se, na kraju prve tre\xc4\x87ine lijevog i desnog boka od pramca broda, oznakom u obliku uko\xc5\xa1enog paralelograma od crveno-bijelih kvadrata koji su obrubljeni bojama zastave Republike Hrvatske. Paralelogram prati kosinu pramca, a jednak je visini boka od vodene linije do linije palube broda. \xc5\xa0irina crvene i plave pruge je omjera 2/3, a bijele pruge 1/3 \xc5\xa1irine crvenog ili bijelog kvadrata._NEWLINE_Pripadnici Obalne stra\xc5\xbee na du\xc5\xbenosti nose slu\xc5\xbebenu odoru Obalne stra\xc5\xbee, koja je istovjetna je slu\xc5\xbebenoj odori ostalih pripadnika Hrvatske ratne mornarice \xc4\x8diji je izgled propisan Pravilnikom o vojnim odorama. Na odori se nalazi slu\xc5\xbebeni znak Obalne stra\xc5\xbee.\n_START_SECTION_\nStaro znakovlje\n_START_PARAGRAPH_\nU upotrebi od osnutka 2007. do 2009.'